ananddey/assamese-wiki-corpus huggingface dataset:
গুগল ডক্স

গুগল ডক্স হৈছে গুগলৰ দ্বাৰা প্ৰদান কৰা বা বিকশিত এক বিনামূলীয়া ৱেব-ভিত্তিক লিখনি বা নথি-পত্ৰ প্ৰস্তুতকাৰী সেৱা বা সজুঁলি।ই গুগল ৱৰ্কস্পেছ আৰু গুগল ড্ৰাইভৰ এক অংশ। গুগল ডক্সত ব্যৱহাৰকাৰীয়ে অনলাইনতে নথি-পত্ৰ সৃষ্টি, সম্পাদনা, সংৰক্ষণ আৰু অন্য লোকৰ সৈতে ভাগ-বতৰা কৰিব পৰে।

ইতিহাস

গুগল ডক্সৰ উৎপত্তি Writely নামৰ এক অনলাইন লেখনী প্লাটফৰ্মৰ পৰা, যাক ২০০৫ চনত Upstartle নামৰ কোম্পানীয়ে উদ্বোধন কৰিছিল। ২০০৬ চনত গুগলে Writely ক্ৰয় কৰে আৰু গুগল স্প্ৰেডশ্বীটৰ লগত সমন্বয় ঘটাই 'গুগল ডক্স' নামৰ নতুন উৎপাদনশীলতা সজুঁলিৰ সূচনা কৰে। সময়ৰ লগে লগে ই বিশ্বব্যাপী ব্যৱহাৰকাৰীসকলৰ অন্যতম প্ৰিয় অনলাইন ৱৰ্ড প্ৰ'চেছৰ বা লিখনি প্ৰস্তুত, সংৰক্ষণ আৰু সম্পাদনা সজুঁলি হৈ পৰে।

২০০৯ চনত গুগল ডক্সে নতুন ব্যৱহাৰকাৰীৰ আন্তঃপৃষ্ঠ আৰু উন্নত সহযোগিতামুলক কাৰ্যদক্ষতাৰ সংযোজন কৰে। ২০১২ চনত গুগল ড্ৰাইভ লঞ্চ হোৱাৰ পিছত গুগল ডক্সক গুগল ড্ৰাইভৰ মূল অংশ হিচাপে ধৰা হয়।

ম'বাইল সংস্কৰণ

গুগল ডক্স এণ্ড্ৰইড আৰু আই.অ'.এছ উভয় প্লাটফৰ্মতে উপলব্ধ। গুগল ডক্সৰ প্ৰথম মোবাইল সংস্কৰণ ২০১১ মুকলি কৰা হৈছিল।মোবাইল সংস্কৰণত সম্পাদনা,ভাগ-বতৰা,সংৰক্ষণ,voice Typing আদি সুবিধাসমূহ উপলব্ধ।

তথ্যসূত্ৰ

শ্ৰেণী:গুগল
সুনিধি চৌহান

সুনীধি চৌহান (; জন্ম: ১৪ আগষ্ট ১৯৮৩) এগৰাকী ভাৰতীয় নেপথ্য কণ্ঠশিল্পী। দিল্লীত জন্মগ্ৰহণ সুনিধিয়ে ৫ বছৰ বয়সৰ পৰাই স্থানীয় অনুষ্ঠানত সংগীত পৰিবেশন কৰিবলৈ আৰম্ভ কৰে আৰু ১৩ বছৰ বয়সত শাস্ত্ৰ (১৯৯৬) ছবিৰ জৰিয়তে কৰ্মজীৱনত আত্মপ্ৰকাশ কৰে। একেটা বছৰতে মেৰী আৱাজ শুনো শীৰ্ষক প্ৰথমটো গানৰ ৰিয়েলিটি শ্ব'ত জয়ী হয় আৰু মস্তৰ (১৯৯৯) ‘ৰুকি ৰুকি ছি জিন্দগী’ বাণীবদ্ধ কৰি এগৰাকী বিশিষ্ট সংগীত শিল্পী হিচাপে প্ৰতিষ্ঠিত হয়। গীতটোৱে তেওঁলৈ নতুন সংগীত প্ৰতিভালৈ আগবঢ়োৱা ফিল্মফেয়াৰ আৰ ডি বৰ্মন বঁটা কঢ়িয়াই আনে আৰু শ্ৰেষ্ঠ মহিলা কণ্ঠশিল্পীৰ বঁটাৰ বাবে বাবে মনোনীত হয়। এক বহুমুখী কণ্ঠৰ বাবে তেওঁ পৰিচিত।

২০০০ চনত ফিজাৰ ‘মেহবুব মেৰে’ গীতটোৰ জৰিয়তে তেওঁ দ্বিতীয়বাৰৰ বাবে আৰু ধূমৰ (২০০৪) ‘ধূম মচালে’ গীতটোৰ বাবে সুনিধিয়ে তৃতীয়বাৰৰ বাবে ফিল্মফেয়াৰৰ মনোনয়ন লাভ কৰে। ইয়াৰ পিছত আৰু দুবাৰ- পৰিণীতাৰ ‘কেইছী পহেলী’ আৰু দশৰ (২০০৫) ‘দিদাৰ দে’ত ফিল্মফেয়াৰ মনোনয়ন পায়। ২০০৬ চনত ওমকাৰাৰ ‘বীদি’ গীতটোৱে প্ৰথমবাৰৰ বাবে তেওঁক শ্ৰেষ্ঠ নেপথ্য কণ্ঠশিল্পীৰ ফিল্মফেয়াৰ বঁটা আনি দিয়ে। ইয়াৰোপৰি একেটা বছৰতে আৰু দুবাৰ তেওঁ ফিল্মফেয়াৰ মনোনয়ন পাইছিল; অকসৰৰ (২০০৬) ‘ছোনিয়ে’ আৰু ৩৬ চাইনা টাউনৰ (২০০৬) ‘আচিকি মেঁই’ৰ বাবে।

পিছৰ বছৰত চৌহানে আজা নাচলেৰ (২০০৭) শীৰ্ষগীত আৰু "হনীমুন ট্ৰেভেলচ্ প্ৰাইভেট লিমিটেড"ৰ ‘সাজনজী ৱাৰি ৱাৰি’ বাণীবদ্ধ কৰে, যিয়ে সমালোচক আৰু ব্যৱসায়িক দিশৰ পৰাও ভাল সহাৰি পাইছিল। সুনিধিয়ে ৰব নে বনা দি জোড়ীৰ ‘ডান্স পে ডান্স’ আৰু লাভ আজ কালৰ (২০০৯) ‘চোৰ বজাৰী’ বাবেও ফিল্মফেয়াৰ মনোনয়ন পাইছিল। ২০১০ চনত আইটেম গীত ‘শীলা কী জৱানী’য়ে (২০১০) তেওঁলৈ দ্বিতীয়টো ফিল্মফেয়াৰ বঁটা আনি দিয়ে আৰু গুজাৰিছৰ (২০১০) ‘উদি’ শীৰ্ষক গীতটো ইণ্টাৰনেচনেল ষ্টাইলড কাৰ্নিভেল চঙৰ বাবে মনোনীত হয়। ২০১০ চনত আন্তঃৰাষ্ট্ৰীয় সংগীতত তেওঁ পদাৰ্পন কৰে; এনৰিক ইগলেছিয়াছৰ "হাৰ্টবিট" গীতটোৰ এটা বিকল্প সংস্কৰণত তেওঁ কণ্ঠদান কৰে।

নেপথ্য গায়নৰ উপৰিও চৌহানে কেইবাটাও টেলিভিছনৰ ৰিয়েলিটি শ্ব’ত বিচাৰক হিচাপে দায়িত্ব লোৱাৰ উপৰিও বহু কেইটা মিউজিক ভিডিঅ’ত তেওঁ অংশ লৈছে। সংগীতৰ কেৰিয়াৰৰ উপৰিও বিভিন্ন দাতব্য সংস্থা আৰু সামাজিক কামৰ সৈতেও তেওঁ জড়িত। তেওঁৰ পিতৃ দুষ্যন্ত কুমাৰ চৌহান উত্তৰ প্ৰদেশৰ ব্যক্তি আছিল আৰু তেওঁ আছিল শ্ৰীৰাম ভাৰতীয় কলা কেন্দ্ৰৰ নাট্য ব্যক্তিত্ব। তেওঁৰ মাতৃ এগৰাকী গৃহিণী, যিয়ে সুনিধিক সংগীতৰ ক্ষেত্ৰখনত কেৰিয়াৰ গঢ়িবলৈ প্ৰভাৱিত কৰিছিল। তেওঁৰ এগৰাকী ভনীয়েকো আছে। চাৰি বছৰ বয়সত সুনিধিয়ে প্ৰতিযোগিতা আৰু স্থানীয় অনুষ্ঠানত পৰিৱেশন কৰিবলৈ আৰম্ভ কৰে। পৰৱৰ্তী সময়ত পিতৃৰ বন্ধুসকলে সুনিধিৰ গায়কী প্ৰতিভাক গুৰুত্ব সহকাৰে ল'বলৈ পতিয়ন নিয়াইছিল। সেই সময়ছোৱাত তেওঁ লাইভ শ্ব' কৰি আছিল আৰু কেছেট আৰু চিডি শুনি নিয়মীয়া ৰেৱাজ অব্যাহত ৰাখিছিল।

তথ্যউৎস

বাহ্যিক সংযোগ

শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী
শ্ৰেণী:তামিল চলচ্চিত্ৰৰ নেপথ্য কণ্ঠশিল্পী
শ্ৰেণী:তেলেগু চলচ্চিত্ৰৰ নেপথ্য কণ্ঠশিল্পী
শ্ৰেণী:কানাড়া চলচ্চিত্ৰৰ নেপথ্য কণ্ঠশিল্পী
শ্ৰেণী:মাৰাঠী চলচ্চিত্ৰৰ নেপথ্য কণ্ঠশিল্পী
শ্ৰেণী:ফিল্মফেয়াৰ বঁটা বিজয়ী
ৱ’মেন ক্লাৱ অৱ ইভানষ্টন

ৱ’মেন ক্লাৱ অৱ ইভানষ্টন ইলিনয়ৰ ইভানষ্টনত থকা এটা ঐতিহাসিক ঘৰ আৰু ই একে নামৰ সামাজিক ক্লাৱৰ মুখ্য কাৰ্যালয়। এইটো ১৭০২ চিকাগো এভিনিউত অৱস্থিত। ২০০৬ চনৰ ৯ নৱেম্বৰত এই ক্লাৱঘৰটো ৰাষ্ট্ৰীয় ঐতিহাসিক স্থানৰ পঞ্জীত যোগ কৰা হয়।

সংবিধান

বৰ্তমান ১৭০২ চিকাগো এভিনিউত অৱস্থিত এই সংস্থাটো ১৮৮৯ চনৰ ২ মাৰ্চত মহিলা ভোটাধিকাৰ আন্দোলনৰ নেত্ৰী এলিজাবেথ বয়ণ্টন হাৰ্বাৰ্টৰ জুডছন এভিনিউৰ ঘৰত প্ৰতিষ্ঠা কৰা হৈছিল। মূলতঃ এটা অনানুষ্ঠানিক গোট, ক্লাৱটোৱে পিছৰ বছৰত ক্লাৱৰ বাবে এখন আনুষ্ঠানিক সংবিধানৰ খচৰা প্ৰস্তুত কৰে, য'ত তেওঁলোকৰ উদ্দেশ্য এইদৰে উল্লেখ কৰা হৈছিল: "শাৰীৰিক, সামাজিক, মানসিক, নৈতিক আৰু আধ্যাত্মিক দিশক প্ৰসাৰিত কৰি ইয়াৰ সদস্যসকলৰ উন্নতিকল্পে উন্নত ঘৰ, জ্ঞানী মাতৃত্ব, উন্নত আইন, প্ৰকৃত নাগৰিক আৰু উন্নত নাৰীত্ব সুৰক্ষিত কৰা।" তিনি বছৰৰ পিছত এই বক্তব্যটো সংশোধন কৰি সংক্ষিপ্ত কৰি "জীৱনৰ সকলো বিষয়তে পাৰস্পৰিক সহায় আৰু মানৱতাৰ উচ্চ বিকাশৰ দিশত ঐক্যবদ্ধ প্ৰচেষ্টা" বুলি চমু কৰা হয়।

ঘৰ নিৰ্মাণ

১৯১০ চনৰ ফেব্ৰুৱাৰী মাহত মিচেছ এভিছ গ্ৰাণ্টৰ তত্ত্বাৱধানত নতুন ক্লাৱঘৰ নিৰ্মাণৰ কাম চোৱাচিতা কৰিবলৈ এখন বিল্ডিং কমিটি গঠন কৰা হয় আৰু ১৯১১ চনৰ জানুৱাৰী মাহত চাৰ্চ ষ্ট্ৰীট আৰু চিকাগো এভিনিউৰ চুকত থকা এডোখৰ ভূমি ক্লাৱৰ বাবে ক্ৰয় কৰা হয়। স্থপতিবিদ আৰ্নেষ্ট এ মেয়োক এই ভৱনটো নিৰ্মাণৰ দায়িত্ব দিয়া হৈছিল। সেই ফেব্ৰুৱাৰী মাহত ভূমিত খনন কৰা হয় আৰু ১৯১২ চনৰ ২৮ মে'ত মূল শিলন্যাস স্থাপন কৰা হয়। ১৯১৩ চনৰ ১১ মাৰ্চত এটা মুকলি আপ্যায়ন গৃহ সম্পূৰ্ণ হোৱা ভৱনটো উন্মোচন কৰা হয়।

স্থাপত্য

ৱ’মেন ক্লাৱৰ ভৱনটো ১৯ শতিকাৰ শেষৰ ফালে আৰু ২০ শতিকাৰ আৰম্ভণিৰ ৰিভাইভেল শৈলীৰ। ভেটি আৰু বেৰ দুয়োটা ইটাৰ, আনহাতে চালখনত স্লেট গঁথা হৈছে। বাহিৰৰ খিৰিকীৰ চৌকাঠ বগা আৰু ক্লাৱ ঘৰৰ এফালে ডাঙৰ কাঁচৰ খিৰিকী আছে।

ইতিহাস

আৰম্ভণিৰে পৰাই ক্লাৱে স্থানীয়ভাৱে আৰু চিকাগো মহানগৰ অঞ্চলৰ আশে-পাশে কৰি থকা মহিলাসকলৰ ভোটাধিকাৰ, শিশু শ্ৰম আইন, জনস্বাস্থ্য, অনাময় আৰু গৃহ পৰিচালনাৰ দৰে কাম কৰি সমাজত পৰিৱৰ্তন সৃষ্টি কৰিছে। শতিকাৰ পৰিৱৰ্তনৰ ভিতৰত ক্লাৱে সজাগতা আৰু ধন সংগ্ৰহৰ বাবে সাংস্কৃতিক অভিযানৰ আয়োজন কৰিছিল, যিবোৰ ইভানষ্টনৰ উল্লেখযোগ্য সাংস্কৃতিক আৰু সামাজিক অনুষ্ঠান আছিল।।

ক্লাৱটোৰ প্ৰথমটো ডাঙৰ প্ৰকল্প আছিল ইভানষ্টনত এখন চিকিৎসালয় স্থাপন কৰা। ১৮৮০ আৰু ১৮৯০ চনত টাইফয়েড জ্বৰ আৰু ছমপক্সকে ধৰি ধাৰাবাহিক মহামাৰীৰ ফলত ইভানষ্টন হাস্পতাল নিৰ্মাণৰ বাবে ৩৬০০ ডলাৰ সংগ্ৰহ কৰা হয়। প্ৰতিষ্ঠা হোৱাৰ পৰাই ইভানষ্টনৰ মহিলা ক্লাৱে জনস্বাস্থ্যৰ উন্নতিৰ প্ৰসাৰ ঘটাই আহিছে। ১৮৯৭ চনত ই ভিজিটিং নাৰ্ছ এছ'চিয়েচন গঠন(Visiting Nurse Association ) কৰাত সহায় কৰিছিল আৰু প্ৰথম ভিজিটিং নাৰ্ছৰ দৰমহা দিছিল।

প্ৰথম বিশ্বযুদ্ধৰ সময়ত ক্লাৱে সেনাবাহিনীৰ লোকসকলক মনোৰঞ্জন দিছিল, ৰেড ক্ৰছ নিটিং আৰু চিলাই কৰা গোটসমূহক পৃষ্ঠপোষকতা কৰিছিল আৰু ফ্ৰান্সৰ ৰেড ক্ৰছৰ বাবে এম্বুলেন্সৰ ব্যৱস্থা কৰিছিল। যুদ্ধৰ পিছত তেওঁলোকৰ খাদ্য সংৰক্ষণৰ প্ৰচেষ্টাই এটা সামূহিক মুকলি পাকঘৰলৈ ৰূপান্তৰ কৰাত উৎসাহ দিছিল।

আৰম্ভণিৰে পৰাই ইভানষ্টনৰ ৱ’মেনছ ক্লাৱে ১৯২২ চনত ক্লাৱ-হাউচত সম্প্ৰদায়ৰ শিল্পীসকলৰ বাবে বাৰ্ষিক কলা প্ৰদৰ্শনীৰ সৃষ্টিকে ধৰি সংস্কৃতি আৰু কলাৰ প্ৰসাৰৰ সৈতে জড়িত হৈ আছে।

১৯৮৯ চনৰ শতবাৰ্ষিকীৰ বাবে ইভানষ্টন হাস্পতাল, ভিজিটিং নাৰ্ছ এছ’চিয়েশ্যন, আমেৰিকাৰ গাৰ্ল স্কাউট আৰু আমেৰিকাৰ বয় স্কাউটসকলে অনুষ্ঠিত কৰা এক কাৰ্যসূচীত মহিলা ক্লাৱক স্বীকৃতি আৰু সন্মানিত কৰা হয়।

২০০৬ চনৰ ৯ নৱেম্বৰত ক্লাৱৰ মুখ্য কাৰ্যালয় ভৱনক ৰাষ্ট্ৰীয় ঐতিহাসিক স্থানৰ পঞ্জীত সংযোজন কৰা হয়।

তথ্য সূত্ৰ

শ্ৰেণী:অনুষ্ঠান প্ৰতিষ্ঠান
সোনাগাছি

সোনাগাছি ভাৰতৰ কলকাতা চহৰত অৱস্থিত এছিয়াৰ বৃহত্তম নিষিদ্ধ পল্লি। এই অঞ্চলটোত শতাধিক বহু মহলীয়া বেশ্যালয়ত ২০২০ চনৰ পৰিসংখ্যা অনুসৰি ৭০০০ যৌনকৰ্মী বাসকৰে। সোনাগাছি উত্তৰ কলকাতাৰ যতীন্দ্ৰমোহন এভিনিউ আৰু বিদন ষ্ট্ৰীটৰ সংযোগ স্থলত, শোভাবজাৰ ওচৰত অৱস্থিত।

ব্যুৎপত্তি

বঙালী ভাষাত সোনাগাছি মানে সোণৰ গছ। কিংৱদন্তি অনুসৰি চানাউল্লাহ নামৰ এজন ডকাইতৰ নামেৰ এই অঞ্চলটোৰ নাম সোনাগাছি হৈছে; যিজনে কলকাতা চহৰ গঢ়ি উঠা আৰম্ভণিৰ সময়খিনিত ইয়াতে মাকৰ সৈতে বাস কৰিছিল। তেওঁৰ মৃত্যুত দুখী মাকক তেওঁলোকৰ জুপুৰীৰ ফালৰ পৰা অহা এক আলৌকিক মাতে কৈছিল, “আই, দুখ নকৰিবি। মই এজন গাজী হলোঁ” আৰু এই গাজীলৈ ৰূপান্তৰিত হোৱা ডকাইত চানাউল্লাহৰ নামেৰ এই অঞ্চলটোৰ নাম সোনাগাছি হ’ল।

বৰ্তমান অৱস্থা

বৰ্তমান বহুতো অনা-চৰকাৰী সংগঠনে এইড্‌ছকে ধৰি যৌন সংক্ৰমিত ৰোগৰ প্ৰতিৰোধৰ বাবে কাম কৰি আছে। অনা-চৰকাৰী সংগঠন সংলাপ প্ৰতিষ্ঠাতাসকলৰ দ্বাৰা ৰচিত এই অঞ্চলটোৰ ভিত্তি কৰি ৰচনা কৰা 'গিল্টি উইডাউট ট্ৰায়েল' নামৰ গ্ৰন্থত ভাৰতৰ মানৱ সৰবৰাহৰ সম্পৰ্কে বহু তথ্য উন্মোচিত হৈছে। যৌনকৰ্মীসকলৰ দ্বাৰা পৰিচালিত সোনাগাছি প্ৰকল্পই যৌনকৰ্মীসকল কণ্ডমৰ ব্যৱহাৰ কৰিবলৈ আৰু তেওঁলোকৰ প্ৰতি কৰা অপ-ব্যৱহাৰৰ বিৰুদ্ধে থিয় হ’বলৈ উৎসাহিত কৰে। 'দুৰ্বাৰ মহিলা সমন্বয় কমিটি'য়ে এই প্ৰকল্পটো চলাই আছে। এই অনুষ্ঠানটো ১৯৯২ চনত জনস্বাস্থ্য বি়জ্ঞানী স্মৰজিৎ জানাই প্ৰতিষ্ঠা কৰিছিল যদিও বৰ্তমান যৌনকৰ্মীসকলেই ইয়াৰ তদাৰক কৰে। বহুতে এই সংগঠনটোক সোনাগাছিৰ যৌনকৰ্মীসকলৰ মাজত এইচ আই ভি সংক্ৰমণৰ ৫.১৭% নিম্ন হাৰৰ বাবে কৃতিত্ব দিয়ে যদিও ভাৰতৰ মহিলা যৌনকৰ্মীসকলৰ এইত.আই.ভি.ৰ গড় সংক্ৰমণৰ হাৰ ৫.১%-ৰ সৈতে কোনো পাৰ্থক্য নাই।

কিছুমান সূত্ৰৰ মতে, সোনাগাছিৰ যিসকল যৌনকৰ্মীৰ এইচ.আই.ভি. পজেটিভ ধৰা পৰে, এই বিষয়ে গোপনে ৰখা হয় আৰু তেওঁলোকে এই সংক্ৰমণৰ বিষয়ে নজনাকৈয়ে জীয়াই থাকে। কাৰণ সংক্ৰমিত মহিলাক বহিষ্কাৰ কৰা হ’ব পাৰে বুলি দুৰ্বাৰ মহিলা সমন্বয় কমিটি (DMSC) উদ্বিগ্ন। সোনাগাছিৰ কিছুমান যৌনকৰ্মীয়ে কয়, “তিনি চতুৰ্থাংশ গ্ৰাহকে কণ্ডম ব্যৱহাৰ কৰিব নিবিচাৰে। যদি আমি কণ্ডম ব্যৱহাৰ কৰিবলৈ দাবী কৰো, তেন্তে তেওঁলোক অন্য কাৰোবাৰ ওচৰত যাব।” এই সংগঠনটোৱে ১৯৯৭ চনৰ ১৪ নবেম্বৰত “যৌনকৰ্ম প্ৰকৃত কৰ্ম, আমি কৰ্মীসকলৰ অধিকাৰ দাবী কৰো” শ্লোগানেৰে ভাৰতৰ প্ৰথম যৌনকৰ্মীসকলৰ অভিবৰ্তন অনুষ্ঠিত কৰিছিল। 'হাফ দ্য স্কাই: টাৰ্ণিং অপ্ৰেচন ইনটু অপৰচুনিটি ফৰ ৱ’মেন ৱৰ্ল্ডৱাইড' শীৰ্ষক গ্ৰন্থত অভিযোগ কৰা হৈছিল যে ঘোযিত নীতিৰ বিপৰীতে DMSC-এ যৌন দাসত্ত্ব, মানৱ সৰবৰাহ আৰু অপৰিণত বয়য়ৰ ছোৱালীবোৰক সোনাগাছি প্ৰকল্পৰ বেশ্যালয়বোৰত অনুমোদন কৰে।

তথ্য সংগ্ৰহ

বাহ্যিক সংযোগ

Report on Sonagachi, critical of DMSC , by Tom Vater, The Irish Independent, 2004.
The Red Lights of Sonagachi Positive Nation, Dec 2003/Jan 2004; issue 85/86
Report on the Dunbar NGO, India Travel Times
The Sex Workers, 2004 PBS Frontline documentary comparing anti-HIV efforts in Mumbai and Kolkata
Giving AIDS the Red Light , The Village Voice, 18 September 2002
Changing prices for sex work in Sonagachi, a Kolkata red-light district
Living with dignity: an international development cooperation story for the Wikibook |Wikibooks Development Cooperation Handbook

শ্ৰেণী:ভাৰতৰ নিষিদ্ধ অঞ্চল
শ্ৰেণী:পশ্চিমবংগ
শ্ৰেণী:ভাৰতৰ পতিতাবৃত্তি
অন্নপূৰ্ণা দেৱী (ৰাজনীতিবিদ)

অন্নপূৰ্ণা দেৱী যাদৱ (, জন্ম: ২ ফেব্ৰুৱাৰী ১৯৭০) এগৰাকী ভাৰতীয় ৰাজনীতিবিদ৷ তেওঁ ২০২৪ চনৰ পৰা ভাৰতৰ মহিলা আৰু শিশু উন্নয়নৰ পঞ্চম মন্ত্ৰী হিচাপে কাৰ্যনিৰ্বাহ কৰি আছে। ২০১৯ চনৰ ভাৰতীয় সাধাৰণ নিৰ্বাচনত ভাৰতীয় জনতা পাৰ্টিৰ সদস্য হিচাপে তেওঁ জয়ী হয়৷ তেওঁ ঝাৰখণ্ডৰ কোদাৰমাৰ পৰাও লোকসভাৰ সংসদৰ সদস্য।তেওঁ বিজেপিৰ এগৰাকী ৰাষ্ট্ৰীয় উপ-সভাপতি। ইয়াৰ পূৰ্বে তেওঁ কোদাৰমা (বিধান সভা সমষ্টি)ৰ পৰা ৰাষ্ট্ৰীয় জনতা দলৰ সদস্য হিচাপে ঝাৰখণ্ড বিধানসভালৈ নিৰ্বাচিত হৈছিল।

অন্নপূৰ্ণা দেৱী মোদী মন্ত্ৰীসভাত মন্ত্ৰী হৈছিল৷ তেওঁ ২০২৪ চনৰ লোকসভা নিৰ্বাচনত কোডাৰমা আসনৰ পৰা জয়ী হৈছিল।

কাৰ্যনিৰ্বাহ কৰা পদসমূহ

অন্নপূৰ্ণা দেৱী সমগ্ৰ ৰাজনৈতিক জীৱনত বিভিন্ন উল্লেখযোগ্য পদবীত অধিষ্ঠিত হৈ আহিছে। ২০২৪ চনৰ ৯ জুনৰ পৰা কেন্দ্ৰীয় কেবিনেট মহিলা আৰু শিশু উন্নয়ন মন্ত্ৰী হিচাপে তেওঁ কাৰ্যনিৰ্বাহ কৰি আহিছে। ২০২৪ চনৰ জুন মাহত ১৮ সংখ্যক লোকসভালৈ নিৰ্বাচিত হোৱা অন্নপূৰ্ণা দেৱীয়ে ২০২১ চনৰ ৭ জুলাইৰ পৰা শিক্ষা মন্ত্ৰালয়ত কেন্দ্ৰীয় ৰাজ্যিক মন্ত্ৰী হিচাপে কাৰ্যনিৰ্বাহ কৰিছে। ইয়াৰ উপৰি তেওঁ শক্তি মন্ত্ৰালয় আৰু নতুন আৰু নবীকৰণযোগ্য শক্তি মন্ত্ৰালয়ৰ পৰামৰ্শদাতা সমিতিৰ সদস্য।

তেওঁ ইয়াৰ পূৰ্বে মহিলা সবলীকৰণ সমিতিৰ সদস্য (৯ অক্টোবৰ, ২০১৯ - ৭ জুলাই, ২০২১) আৰু উদ্যোগ স্থায়ী সমিতিৰ সদস্য (১৩ ছেপ্টেম্বৰ, ২০১৯ - ৭ জুলাই, ২০২১) আছিল। ২০১৯ চনৰ মে’ মাহত তেওঁ ১৭ সংখ্যক লোকসভালৈ নিৰ্বাচিত হৈছিল।

ৰাজ্যিক পৰ্যায়ত তেওঁ ঝাৰখণ্ড চৰকাৰত জলসিঞ্চন, মহিলা আৰু শিশু কল্যাণ, আৰু পঞ্জীয়ন মন্ত্ৰালয়ৰ কেবিনেট মন্ত্ৰী হিচাপে কাৰ্যনিৰ্বাহ কৰিছিল (২০১২ - ২০১৪)। ২০০৫ চনৰ পৰা ২০০৯ চনলৈকে ঝাৰখণ্ড বিধানসভাত মহিলা আৰু শিশু কল্যাণ সমিতিৰ অধ্যক্ষ হিচাপে তেওঁ কাম কৰিছিল আৰু দুটা কাৰ্যকাল (২০০৫ - ২০১৪) ঝাৰখণ্ড বিধানসভাৰ সদস্য হিচাপে কাৰ্যনিৰ্বাহ কৰিছিল। ইয়াৰ পূৰ্বে ২০০০ চনত বিহাৰ চৰকাৰৰ খনি আৰু ভূতত্ত্ব মন্ত্ৰালয়ৰ ৰাজ্যিক মন্ত্ৰী আৰু ২০০০ চনৰ পৰা ২০০৫ চনলৈ বিহাৰ/ঝাৰখণ্ড বিধানসভা আৰু ১৯৯৮ চনৰ পৰা ২০০০ চনলৈ বিহাৰ বিধানসভাৰ সদস্য হিচাপে কাৰ্যনিৰ্বাহ কৰিছিল।

তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
প্ৰাঞ্জল বুঢ়াগোহাঁই

প্ৰাঞ্জল বুঢ়াগোহাঁই অসমৰ এজন শিক্ষাবিদ, লেখক । তেওঁ বৰ্তমান ডিব্ৰুগড় বিশ্ববিদ্যালয়ৰ শিক্ষাতত্ত্ব বিভাগৰ এজন সহকাৰী অধ্যাপক। তেওঁ অসমীয়া ভাষাত 'ইতিবাচক শিক্ষা' ধাৰাবাহিকত এলানি গ্ৰন্থ ৰচনা কৰি আছে। প্ৰথমখন গ্ৰন্থ হৈছে কৃতজ্ঞতাঃ জীৱন আৰু শিক্ষাৰ বাবে এক বিজ্ঞান, দ্বিতীয়খন হৈছে পুনৰুদ্যমঃ জীৱন আৰু শিক্ষাৰ বাবে এক বিজ্ঞান, তৃতীয়খন হৈছে আশাবাদঃ জীৱন আৰু শিক্ষাৰ বাবে এক বিজ্ঞান আৰু চতুৰ্থখন হ'ল সম্ভাৱনাঃ কৈশোৰ কাল সম্পৰ্কত বিজ্ঞান। ইয়াৰে প্ৰথম আৰু চতুৰ্থ গ্ৰন্থদুখন ছপাৰূপত প্ৰকাশ হৈছে।
শৰীৰ মৃত্যু হোৱাৰ পাছত যিদৰে ৰোগ ধৰা পেলোৱাটো অপ্ৰাসংগিক, ঠিক সেইদৰে উন্মাদ হোৱাৰ পাছত চিকিৎসাৰ বাবে লৰা-ঢপৰা কৰাটোও মূৰ্খামি।
আধুনিক মগজুৰ বিজ্ঞান আৰু কৈশোৰ কালৰ বিজ্ঞানৰ এটা তাৎপৰ্যপূৰ্ণ আৱিষ্কাৰ হ'ল - কৈশোৰ কালেই হৈছে মানুহৰ মগজুৰ সক্ৰিয় নমনীয়তা আৰু পৰিৱৰ্তনশীলতাৰ শেষ সময়। এই কালছোৱাত মগজুৰ বিকাশ এই সময়তে সাধন হয়। গতিকে মানুহৰ বিকাশৰ অধ্যয়নত এই সময়ছোৱাৰ এটা অতি গুৰুত্বপূৰ্ণ স্থান আছে।
যদিহে জন্মৰ পিছৰ পৰা শিশু এটিক এনে এটা পৰিৱেশত ৰখা যায় য'ত ভাষাৰ ব্যৱহাৰ নহয় বা কোনেও কথা নকয় তেতিয়া শিশুটোৰ ভাষাৰ বিকাশ নহ'ব। জৈবিকভাবে শব্দ সৃষ্টি কৰিব পৰা ক্ষমতা থকাৰ পাছতো শিশুটিয়ে ভাষা ব্যৱহাৰ কৰি কথা ক'ব নোৱাৰিব। সেইদৰে আপুনি জানি আমোদ পাব যে যিবোৰ শিশুক মাক-দেউতাকে সঘনে মাৰ-পিত কৰে তেনে শিশু তুলনামূলকভাবে বেছি খঙাল আৰু আক্ৰমণাত্মক হয়। যিবোৰ শিশুৰ মাক-দেউতাকে সুখেৰে বিয়া পাতি সুখৰ সংসাৰ কৰি আছে তেনে শিশুৱে বেছি গভীৰ ৰোমাণ্টিক প্ৰেমৰ সম্পৰ্ক স্থাপন কৰিব পাৰে। যিবোৰ শিশুৰ ঘৰত সঘন বৌদ্ধিক কথা-বাৰ্তা আৰু আলোচনাৰ পৰিৱেশ আছে তেনে শিশুৱে শৈক্ষিক ক্ষেত্ৰত তুলনামূলকভাবে ভাল ফলাফল দেখুৱাব পাৰে।
আমি আহৰণ কৰা নিৰ্দিষ্ট কিছুমান অভিজ্ঞতাই আমাৰ বিকাশত নিৰ্দিষ্ট কিছুমান ফলাফল সৃষ্টি কৰিব পাৰে।
বাল্যকালতকৈ কৈশোৰ কালত মানুহৰ মনোজগত বহুত বেছি নাটকীয় আৰু প্ৰভাৱশালীভাবে সলনি হৈ যায়।
কৈশোৰ কালত বাহ্যিক অভিজ্ঞতাৰ প্ৰতি মানুহ আটাইতকৈ বেছি সংবেদনশীল।
ভালেই হওক বা বেয়াই হওক যিকোনোধৰণৰ অভিজ্ঞতা প্ৰদান কৰি মগজুৰ ওপৰত সুদূৰপ্ৰসাৰী আৰু গভীৰ প্ৰভাৱ পেলাব পাৰি।
কৈশোৰ কালত মানুহৰ মগজু মানসিক চাপৰ প্ৰতি সংবেদনশীল হৈ পৰে। কেৱল সেয়াই নহয়, বহুবিলাক মানসিক ৰোগ এই কালছোৱাতেই বিস্তৃত ৰূপত দেখা যায়।
কৈশোৰ কালৰ মগজুৰ এই ভংগুৰতা আৰু বিপদসংকুলতাখিনি অভিভাৱক-অভিভাৱিকা বা শিক্ষক-শিক্ষয়িত্ৰী হিচাপে আমি জনাটো নিতান্তই দৰকাৰ যাতে তেওঁলোকৰ মগজুক আমি নিৰাপত্তা দিব পাৰোঁ। মগজুৰ এই নিৰাপত্তাৰে আমি তেওঁলোকক এটা সুস্থ জীৱন দিব পাৰোঁ। অন্যথা বেয়া কাম কৰিছে বুলি যুগ যুগলৈ তেওঁলোকক গালি পৰাতেই আমাৰ কাম শেষ হ'ব।

উত্‍স

শ্ৰেণী:অসমৰ শিক্ষাবিদ
উগাণ্ডাৰ নাৰী

উগাণ্ডাৰ বহু পৰম্পৰাগত সমাজত মহিলাসকলৰ বাবে অনেক অৰ্থনৈতিক আৰু সামাজিক দায়িত্ব অৰ্পণ কৰা হৈছে। উগাণ্ডাৰ মহিলাসকল বিভিন্ন অৰ্থনৈতিক আৰু শৈক্ষিক পটভূমিৰ পৰা আহিছে। সমগ্ৰ দেশতে অৰ্থনৈতিক আৰু সামাজিক অগ্ৰগতিৰ পিছতো উগাণ্ডাত ঘৰুৱা হিংসা আৰু যৌন নিৰ্যাতন এক গম্ভীৰ বিষয় হৈয়ে আছে। ঘৰুৱা হিংসাৰ ক্ৰমবৰ্ধমান মাত্ৰাৰ সৈতে নিৰক্ষৰতাৰ প্ৰত্যক্ষ সম্পৰ্ক বিদ্যমান। ইয়াৰ মূল কাৰণ হ’ল ঘৰৰ সদস্যসকলে তেওঁলোকৰ ভৱিষ্যতৰ পৰিকল্পনাক প্ৰত্যক্ষভাৱে প্ৰভাৱিত কৰাৰ সঠিক সিদ্ধান্ত ল’ব নোৱাৰে। চৰকাৰী প্ৰতিবেদনত মহিলাৰ প্ৰতি ঘৰুৱা হিংসাৰ মাত্ৰা বৃদ্ধি পোৱাৰ তথ্য প্ৰকাশ পাইছে-যাৰ বাবে দৰিদ্ৰতাই প্ৰত্যক্ষভাৱে জগৰীয়া।

কুৰি শতিকাৰ ৮০ৰ দশকত বুগাণ্ডাৰ গ্ৰাম্য অঞ্চলৰ কিছুমান মহিলাই পুৰুষৰ লগত কথা পাতিলে আঁঠু কাঢ়ি ল'ব লাগিব আশা কৰা হৈছিল। একে সময়তে শিশুৰ যত্ন আৰু জীৱিকাৰ বাবে কৃষিৰ প্ৰাথমিক দায়িত্ব মহিলাসকলে বহন কৰিছিল আৰু বিংশ শতিকাত নগদ শস্যৰ কৃষিত মহিলাসকলে যথেষ্ট অৱদান আগবঢ়াইছিল।

পৰম্পৰাগতভাৱে পাৰিবাৰিক আৰ্থিক বিষয় নিয়ন্ত্ৰণ কৰাটো পুৰুষৰ ভূমিকা হৈ আহিছে যদিও মহিলাসকলে নিজৰ পৰিয়াল আৰু বৃহত্তৰ উগাণ্ডাৰ অৰ্থনীতিলৈ যথেষ্ট অৰ্থনৈতিক অৱদান আগবঢ়ায়। বহু মহিলাই কয় যে তেওঁলোকে নিয়োগৰ সুযোগ বিচাৰিবলৈ সংগ্ৰাম কৰি আছে৷ আনহাতে কিছুসংখ্যকে নিজৰ সম্প্ৰদায় এৰি অন্য ঠাইত অধিক নিয়োগৰ সুযোগ বিচাৰি যায়। আমেৰিকাৰ খ্ৰীষ্ট্ৰীয় ধৰ্ম-প্ৰচাৰমূলক ব্যৱস্থাৰ প্ৰভাৱে ঐতিহ্যগত লিংগ ভূমিকাসমূহ পুনুৰুজ্জীৱিত কৰিছে আৰু এই ভূমিকাসমূহ ঘৰুৱা দায়িত্বৰ ভিত্তিতে স্থাপিত। সেয়েহে উগাণ্ডাৰ সংস্কৃতিৰ ভিতৰত মহিলাৰ নিয়োগ অসন্তোষজনক হৈয়েই আছে। কিন্তু দেশজুৰি মহিলাসকলৰ কৰ্মসংস্থাপন সৃষ্টিৰ বাবে অধিক পদক্ষেপ গ্ৰহণ কৰা হৈছে।

বহু দিশত উগাণ্ডাৰ মহিলাসকলে পশ্চিমীয়া সমাজৰ মহিলাসকলৰ অধিকাৰতকৈ অধিক অধিকাৰ লাভ কৰিছে। উগাণ্ডাৰ বহু লোকে মহিলাসকলক গুৰুত্বপূৰ্ণ ধৰ্মীয় আৰু সম্প্ৰদায়ৰ নেতা হিচাপে স্বীকৃতি দিয়ে। মহিলাসকলে মাটিৰ মালিক হোৱাৰ অধিকাৰ লাভ কৰিছে, পুৰুষে লোৱা গুৰুত্বপূৰ্ণ ৰাজনৈতিক সিদ্ধান্তক প্ৰভাৱিত কৰিছে, নিজৰ লাভৰ বাবে শস্যৰ খেতি কৰিছে। ১৯২০ চনত দক্ষিণ-পূব উগাণ্ডাৰ দৰে যেতিয়া নগদ শস্যৰ কৃষি লাভজনক হৈ উঠিছিল, তেতিয়া পুৰুষে প্ৰায়ে নিজৰ মহিলা আত্মীয়ৰ মালিকানাধীন মাটিৰ অধিকাৰ দাবী কৰিছিল আৰু তেওঁলোকৰ দাবীক স্থানীয় পৰিষদ আৰু ৰক্ষিত আদালতে সমৰ্থন কৰিছিল। উগাণ্ডাৰ বিত্তীয় সেৱাত মহিলাসকলৰ প্ৰতিনিধিত্ব কম৷ উগাণ্ডাৰ প্ৰায় ৩৯ শতাংশ প্ৰতিষ্ঠান মহিলাসকলে নিয়ন্ত্ৰণ কৰে, তথাপিও তেওঁলোকে মাত্ৰ ৯ শতাংশহে বাণিজ্যিক ঋণ লাভ কৰে। পুৰুষতকৈ তেওঁলোকৰ বেংক একাউণ্ট থকাৰ সম্ভাৱনাও ৪০% কম। ইয়াৰ উপৰি মাত্ৰ ২৫% মহিলাইহে মোবাইল ধন ব্যৱহাৰ কৰে।

উগাণ্ডাত এজন পুৰুষে কেতিয়াবা নিজৰ জ্যেষ্ঠ পত্নীক "পুৰুষৰ মৰ্যাদা" প্ৰদান কৰে, যাৰ ফলত তেওঁ পুৰুষৰ প্ৰতি সমান আৰু আন পত্নীৰ প্ৰতি উচ্চমানৰ আচৰণ কৰিব পাৰে। বিংশ শতিকাত বহুস্ত্ৰী বিবাহে এনে সামাজিক বান্ধোনক প্ৰতিনিধিত্ব কৰিছিল যিবোৰক আইনগতভাৱে বিবাহ হিচাপে স্বীকৃতি দিয়া হোৱা নাছিল৷ আৰু যাৰ ফলত বিবাহ-বিচ্ছেদ বা বিধৱা হোৱাৰ ক্ষেত্ৰত মহিলাসকলৰ উত্তৰাধিকাৰ বা ভৰণ-পোষণৰ আইনী অধিকাৰ নাছিল।

তথ্যসূত্ৰ

শ্ৰেণী:দেশভেদে নাৰী
গড়গঞা লিপি

মধ্যযুগৰ অসমীয়া লিপিত গঢ় লৈ উঠা তিনিটা বিশেষ শৈলী হল ক্ৰমে গড়গঞা, কাইথেলী বা লহকৰী আৰু বামুণীয়া। এই তিনিটা শৈলীৰ প্ৰকাৰভেদৰ কথা মুখ বাগৰি আহি পণ্ডিত হেমচন্দ্ৰ গোস্বামী সম্পাদিত Descriptive Catalogue of Assamese Manuscripts গ্ৰন্থৰ যোগেদি সাহিত্যিক মৰ্যদা পায়হি। এই গ্ৰন্থখনিৰ পাতনিত সূৰ্য্যকুমাৰ ভূঞাই অসমীয়া লিপিৰ শৈলীৰ বিষয়ে এইদৰে উল্লেখ কৰিছে:

গড়গঞা শৈলীৰ উৎপত্তি, নামাকৰণ আৰু বিকাশ

অসমীয়া লিপিৰ ক্ৰমবিকাশৰ ইতিহাস অধ্যয়ন কৰিলে দেখা যায় যে মধ্যযুগীয়া অসমীয়া লিপিৰ তিনিটা শৈলীৰ ভিতৰৰে এটা উল্লেখযোগ্য শৈলী হ'ল গড়গঞা শৈলী, যাক বহুতে গড়গঞা লিপি বুলিও উল্লেখ কৰিছে। প্ৰকৃততে ই কোনো সুকীয়া লিপি নহয়। মধ্যয়ুগীয়া অসমীয়া লিপিত গঢ় লৈ উঠা লিখন শৈলীৰ এক ভিন্নতাহে। মধ্যযুগীয় অসমত আহোম ৰজাৰ ৰাজধানী গড়গাঁৱক কেন্দ্ৰ কৰি গঢ় লৈ উঠা লিপি শৈলীকে গড়গঞা শৈলী বোলা হয়। আহোম ৰাজত্বত লিখা-মেলাৰ কাম নিয়াৰিকৈ সম্পন্ন কৰাৰ বাবে বিভিন্ন বিষয়-ববীয়া নিয়োগ কৰাৰ বিষয়ে বুৰঞ্জীৰ পাতত পোৱা যায়। সেই অনুসৰি স্বৰ্গদেৱসকলে পুথি-পাঁজি লিখাবলৈ আৰু নকল কৰাবলৈ 'লেখক বৰুৱা' নামৰ এশ্ৰেণী বিষয়া নিয়োগ কৰিছিল। তেওঁলোকে 'লেখক'ৰ হতুৱাই পুথি নকল কৰি ৰাজ ভঁৰাললৈ পঠাই দিছিল।

আহোম ৰাজধানী গড়গাঁৱক কেন্দ্ৰ কৰি পুৰণি পুথি-পাঁজি লিখা বা নকল কৰা কামত যিটো লিপি শৈলীয়ে গা কৰি উঠিছিল সেয়ে গড়গঞা শৈলী। সেয়ে এই লিপিৰ নামাকৰণ ভৌগোলিক বুলি আমি কব পাৰোঁ। সত্যেন্দ্ৰ নাথ শৰ্মাই অসমীয়া সাহিত্যৰ সমীক্ষাত্মত ইতিবৃত্ততো এই নামাকৰণৰ বিষয়ে এইদৰে উল্লেখ কৰিছে - আহোম ৰাজধানীক কেন্দ্ৰ কৰি উজনিত এই লিপিভংগীৰ প্ৰচলন হয় কাৰণেই ইয়াৰ নামাকৰণ হয় গড়গঞা।

সৰ্বেশ্বৰ কটকীৰ অসমীয়া প্ৰাচীন লিপি গ্ৰন্থৰ ভূমিকাত মহেশ্বৰ নেওগএ গড়গঞা শৈলীৰ বৈশিষ্ট্যৰ বিষয়ে কৈছে যে ই "বৰ সৰল আৰু নিৰলংকাৰ।" আনহাতে ৰাজকীয় পৃষ্ঠপোষকতাত লিখা বাবেই হয়তো এই শৈলীৰ আখৰবোৰ ধুনীয়া আৰু একে গঢ়ৰ হোৱা দৃষ্টিগোচৰ হয়। এই ক্ষেত্ৰত লীলা গগৈয়ে গড়গঞা শৈলীৰ বৈশিষ্ট্যৰ বিষয়ে দিয়া মন্তব্য উল্লেখযোগ্য। তেখেতে কৈছে যে - ৰজাই 'লেখাৰু' নামে এটা খেলক লিপিকাৰক হিচাপে নিযুক্তি দিয়াত আৰু এনে লেখাৰুয়ে পুথিবোৰ লিখা বাবে আখৰবোৰ ধুনীয়া আৰু একে গঢ়ৰ। কেইটামান যুক্তাক্ষৰ, ঠ, ন, ল আদি কেইটামান বৰ্ণ বাহিৰে বাকীবোৰ অসমীয়া বৰ্ণ গঢ় আধুনিক লিপিৰ আৰ্হিৰ লগত মিলে। লীলা গগৈৰ এই মন্তব্যৰ সৈতে প্ৰায়ভাগ অসমীয়া লিপি বিষয়ক বিশেষজ্ঞই একমত প্ৰকাশ কৰা দেখা যায়।

গড়গঞা শৈলীত পোনপ্ৰথমে বুৰঞ্জী পুথবোৰ লিখা আৰু নকল কৰা হৈছিল। কিন্তু পাছলৈ বিভিন্ন পদপুথি আৰু অভিলেখো গড়গঞা শৈলীত ৰচিত হৈছিল। সেয়েহে হেমচন্দ্ৰ গোস্বামীয়ে Descriptive Catalogue of Assamese Manuscriptsগ্ৰন্থত অসমীয়া হাতেলিখা পুথিৰ তালিকা কৰোতে ৩৭খন গড়গঞা শৈলীৰ পুথিৰ ভিতৰত মাত্ৰ এখনহে বুৰঞ্জীৰ পুথি পাইছিল, বাকী আটাইকেইখন পুথিয়েই আছিল পদপুথি।

তথ্য সংগ্ৰহ

শ্ৰেণী:অসমৰ ভাষা আৰু লিপি
দলিপুৰাণ

দলিপুৰাণ বা পাথৰিঘাটৰ ৰণ কবি নৰোত্তম ৰচিত এটা ঐতিহাসিক বেলাড। ইয়াত ১৮৯৪ চনত দৰং জিলাত সংঘটিত হোৱা পথৰুঘাটৰ ৰণৰ ঘটনাৱলী বিবৃত হৈছে, য’ত ব্ৰিটিছ আৰক্ষীৰ হাতত শতাধিক কৃষকৰ মৃত্যু হৈছিল। অনাখৰী কবি নৰোত্তমে সমস্ত ঘটনাৱলী পদ্যৰ ৰূপত মুখেমুখে ৰচনা কৰিছিল। পথৰুঘাটৰ ৰণৰ পচপন্ন বছৰ পাছত পাথৰিঘাটৰ ৰণ বা দলিপুৰাণ নামেৰে গ্ৰন্থাকাৰে ইয়াক ছপা কৰি উলিওৱা হয়।

লেখক পৰিচিতি

দলিপুৰাণ নামৰ এই ঐতিহাসিক বেলাড গ্ৰন্থখনৰ ৰচয়িতা এজন অনাখৰী কবি নৰোত্তম। তেওঁৰ বিষয়ে বিশেষ তথ্য পাবলৈ নাই। তেওঁ আছিল পথৰুঘাট ৰণৰ এজন প্ৰত্যক্ষদৰ্শী। যিহেতু তেওঁ অনাখৰী আছিল, সেয়েহে পথৰুঘাট ৰণৰ ঘটনাৱলী তেওঁ মুখেমুখে পদ্য আকাৰে ৰচনা কৰিছিল। মুখেমুখে চলি অহা এই বেলাডটো ১৯৪৯ চনত ‘বামুণপাৰা-ভেবাৰঘাট ছাত্ৰ সংঘ’ই পাথৰিঘাটৰ ৰণ বা দলিপুৰাণ নামেৰে ইয়াক ছপা কৰি উলিয়ায়। ২০১৪ চনত দৰং জিলা বাৰ্তাজীৱি সংঘ আৰু পথৰু সমন্বয়গোষ্ঠীয়ে ইয়াক পুনৰ প্ৰকাশ কৰে।

বিষয়বস্তু

গ্ৰন্থখনৰ বিষয়বস্তু ১৯৯৪ চনত ব্ৰিটিছ ভাৰতৰ দৰং জিলাৰ পথৰুঘাটত সংঘটিত হোৱা কৃষক বিদ্ৰোহ। ঊনবিংশ শতিকাৰ নৱম দশকৰ সময়চোৱাত ব্ৰিটিছ শাসকে মাটি জৰীপ কৰি বস্তিমাটি, ৰুপিত মাটি আৰু ফৰিঙতি মাটি, এই তিনিভাগত বিভক্ত কৰি পৃথক পৃথক খাজনা নিৰ্দ্ধাৰণ কৰে। ইতিমধ্যে নলবাৰী, ৰঙিয়া, বজালী, সৰুক্ষেত্ৰী আদিৰ কৃষক ৰাইজে বৰ্ধিত হাৰত খাজনা নিদিয়াৰ সিদ্ধান্ত লোৱাৰ বাতৰি বিয়পি পৰাত দৰঙী ৰাইজেও ১৮৯৪ চনৰ ২৮ জানুৱাৰীত বৰ্ধিত খাজনাৰ বিৰুদ্ধে প্ৰতিবাদ জনাবলৈ পথৰুঘাটত মিলিত হয়। পথৰুঘাট অঞ্চলৰ গাঁওবোৰৰ পৰা বহুত হাজাৰ ৰাইজ আহি তহচিলদাৰৰ বাংলোৰ আগত সমৱেত হৈ "হৰি বোল", "আল্লাহু আকবৰ" আদি ধ্বনি দি ব্ৰিটিছৰ আগত প্ৰতিবাদ আৰম্ভ কৰি খাজনা কমাবলৈ দাবী উত্থাপন কৰিলে। তহচিলদাৰৰ ৰিপ'ৰ্টমৰ্মে দৰং জিলাৰ জিলাধিপতি মি. এণ্ডাৰচন, আৰক্ষী অধীক্ষক (J.R. Berington) আৰু মঙলদৈৰ মহকুমাধিপতি মি. ৰেমিংটনো সশস্ত্ৰ বাহিনীসহ তাত উপস্থিত হ'ল আৰু খাজনা কমাই দিয়া নহ’ব বুলি দৃঢ় অৱস্থান গ্ৰহণ কৰে। ৰাইজ উত্তেজিত হৈ পৰে আৰু দুইপক্ষৰ মাজত তৰ্ক-বিতৰ্কৰ সৃষ্টি হয়। ক্ৰমশঃ পৰিস্থিতি উত্তেজনাপূৰ্ণ হৈ পৰে আৰু চৰকাৰী বাহিনীয়ে বেৰিংটনৰ আদেশমৰ্মে মানুহৰ ওপৰত গুলীচালনা কৰে। ৰাইজে দলি-চপৰা, লাঠি-ফৰ্মুতি আদিৰে প্ৰত্যুত্তৰ দিয়ে যদিও তিষ্ঠিব নোৱাৰিলে। হিন্দু-মুছলমান নিৰ্বিশেষে থিতাতে ১৪০ জন নিহত আৰু প্ৰায় ১৫০ জন প্ৰজা আহত হল। চৰকাৰী হিচাপ মতে ১৫ জন নিহত আৰু ৩৭ জন আহত বুলি প্ৰকাশিত হয়।

তথ্য সংগ্ৰহ

বাহ্যিক সংযোগ

দলিপুৰাণৰ পাঠ্য
শ্ৰেণী:অসমীয়া গ্ৰন্থ
শ্ৰেণী:অসমীয়া কবিতাপুথি
ফেমিনাইজেচন

ফেমিনাইজেচন (ইংৰাজী: Feminization), যাক কেতিয়াবা বাধ্যতামূলত ফেমিনাইজেচন (চমুকৈ ফৰ্চফেম) বুলিও কোৱা হয় আৰু চিচিফিকেচন কৃত্ৰিম স্তন পিন্ধা বা টাকিং কৰা অন্তৰ্ভুক্ত হ’ব পাৰে। চিচি প্ৰশিক্ষণত মেকআপ কৰা বা ঘৰ চাফা কৰা আদিৰ দৰে অযৌন কামৰ লগতে যৌন কাম-কাজো অন্তৰ্ভুক্ত হয়। এই প্ৰশিক্ষণত প্ৰায়ে লাজকুৰীয়া বা কুণ্ঠাবোধ কৰা চিচিজনক সেই আৱেগবোৰ নেওচি অধিক উগ্ৰ আৰু নিৰ্লজ্জ্জভাৱে কাম কৰিবলৈ মানসিকতা সলনি কৰা হয়। এই প্ৰশিক্ষণত উত্তেজক ভংগিমা, যেনে নিতম্ব মেলা বা যৌনাংগ প্ৰদৰ্শন কৰা আৰু নিৰ্দিষ্ট পৰিৱেশত তেনে ভংগিমা ল’বলৈ শিকাটো অন্তৰ্ভুক্ত হ’ব পাৰে।

সমাজ

যৌনকৰ্মীসকলৰ সাক্ষাৎকাৰ ভিত্তিক হাফপোষ্ট-ৰ এক প্ৰতিৱেদন অনুসৰি, যৌনকৰ্মীৰ গ্ৰাহকসকলৰ মাজত জোৰকৈ কৰা স্ত্ৰীত্বাৰোপণ হৈছে অন্যতম সাধাৰণ যৌন কল্পনা: এগৰাকী ডমিনেট্ৰিক্সে জনাইছে যে তেওঁৰ বেছিভাগ গ্ৰাহকেই চিচিফাইড হ’বলৈ বিচাৰে। ডেনিয়েল লিণ্ডেমেনৰ গ্ৰন্থ ডমিনেট্ৰিক্স-ত উল্লেখ কৰা ৩০৫ জন যৌনকৰ্মীৰ গ্ৰাহকৰ নমুনাৰ ভিতৰত প্ৰায় এক-তৃতীয়াংশই ক্ৰছ-ড্ৰেছিং কৰিবলৈ আগ্ৰহী আছিল। কিছুমান লোকে নিজৰ যৌনতা অন্বেষণ কৰাৰ উপায় হিচাপেও স্ত্ৰীত্বাৰোপণ ব্যৱহাৰ কৰে। এক বিডিএছএম চৰিত্ৰ ৰূপায়ণৰ অভ্যাস হিচাপে, স্ত্ৰীত্বাৰোপণে বশ্যজনক অসহায় অনুভৱ কৰাই তেওঁলোকৰ ভূমিকাক অধিক দৃঢ় কৰিব পাৰে।

যৌন লালসা হিচাপে স্ত্ৰীত্বাৰোপণ আৰু এগৰাকী ট্ৰান্সজেণ্ডাৰ মহিলা হোৱাটো একে কথা নহয়। দ্য ডেইলী ডট-ৰ বাবে লিখা আনা ভেলেন্সৰ মতে, জোৰকৈ কৰা স্ত্ৰীত্বাৰোপণ এতিয়াও ট্ৰান্স মহিলাসকলৰ মাজত এক সাধাৰণ কল্পনা, কিয়নো এগৰাকী ট্ৰান্স মহিলাই নিজৰ নাৰীত্বৰ প্ৰয়োজনীয়তা স্বীকাৰ কৰাৰ আগতেই এই কল্পনাৰ জৰিয়তে সেই প্ৰয়োজনীয়তা পূৰণ হ’ব পাৰে।

সাংস্কৃতিক চিত্ৰণ

দৃশ্য শিল্পী ৰিঅ’ চফিয়াই ২০১৯ চনত জোৰকৈ কৰা স্ত্ৰীত্বাৰোপণৰ বিষয়-বস্তু লৈ এলানি আত্ম-প্ৰতিকৃতি সৃষ্টি কৰিছিল, যিটো ফৰ্চড ওমেনহুড! আলোচনীৰদ্বাৰা প্ৰভাবিত আছিল আৰু ইয়াৰ নামো একেই আছিল। টেলিভিছন ড্ৰামা ধাৰাবাহিক ল’ এণ্ড অৰ্ডাৰ: ক্ৰিমিনেল ইণ্টেণ্ট-ৰ এটা খণ্ডত স্ত্ৰীত্বাৰোপণ দেখুওৱা হৈছিল, যাক লেখিকা হেলেন বয়ডে তেওঁৰ গ্ৰন্থ মাই হাজবেণ্ড বেটি-ত এক অবাস্তৱ চিত্ৰণ বুলি বৰ্ণনা কৰিছে।

তথ্যসূত্ৰ

শ্ৰেণী:মানৱ যৌনতা
শ্ৰেণী:মনোবিজ্ঞান
শ্ৰেণী:এলজিবিটি